arnastofnun/IGC-2024 huggingface dataset:
Könnun og ekki könnun

Könnun Fréttablaðsins um vilja fólks um næsta forseta var hefðbundin könnun, þar sem reynt var að líkja eftir samfélaginu. Þannig eru marktækar kannanir og alls ekki öðruvísi. Atkvæðagreiðsla meðal notenda útvarps Sögu er engin tilraun til nálgunar samfélagsins í heild. Er bara spurning í sjálfvöldum hópi, eins og spurning í litlum stjórnmálaflokki, til dæmis Framsókn. Því er ekki ástæða til að örvænta, þótt svörin hjá Sögu sýni mikið fylgi við Ólaf Ragnar Grímsson. Hann er forsetaefni fólksins, sem notar útvarp Sögu. Það er ekki stærri hópur en stuðningsmenn flokks Pírata, er mundi gefa allt aðra útkomu. Sem betur fer
Þegar Ögmundur stjórnaði

Þegar landhelgisstjórinn og ríkislögreglustjórinn svitna í sjónvarpinu á efri vör, minnist ég Ögmundar Jónassonar sem innanríkisráðherra. Hann vissi vel af þessum rugludöllum og vopnasmyglurum í ráðherratíð sinni og amaðist ekki við þeim. Varði jafnvel Harald Johannessen og endurréð hann, þegar tími hans rann út. Það er nefnilega ekki nóg að hafa heiðarlega ráðherra, ef þeir taka ítrekað rangan pól í hæðina. Eða hugsa svo reikult, að þeir geta bara aldrei komizt að niðurstöðu. Ögmundur er dæmi um, hvernig hægt er að klúðra mikilvægu embætti á brýnum tíma í Íslandssögunni. Fleiri hafa verið óhæfir en núverandi ráðherrar.
Sökudólgarnir: Skúringakerlingar

Ríkisstjórnin hefur fundið, hvað var að í kerfinu. Hvers vegna var svo erfitt að fá kassann til að stemma um áramót. Þetta voru margir áður búnir að fatta í sínum fyrirtækjum. Í öllum tilvikum eru hrun og kreppur skúringakerlingum að kenna. Þær soga til sín þúsundkalla, sem betur ættu heima hjá fjölþjóðlegum fyrirtækjum, sem kunna að halda niðri launum. Í hverju fyrirtækinu á fætur öðru losa framsýnir stjórnendur sig við helvítis kerlingarnar. Og nú hafa Sigmundur og Bjarni fengið sömu hugljómun. Ráku átján skúringakerlingar úr ráðuneytunum. Því má búast við betri tíð með blóm í haga hjá hallalausum ríkissjóði næstu ár.
Georg spillir samskiptum

Georg Láruson segir talsmann norska hersins misminna, að Landhelgisgæzlan hafi óskað leyndar um samninginn um hríðskotabyssur. Forstjóri gæzlunnar hafði áður sagt talsmanninn fara rangt með önnur atriði. Meint misminni talsmannsins er skriflegt í svari norska hersins við fyrirspurn fjölmiðla um leynd. Hann segir líka, að samningurinn sé ekki leyndarmál, þótt Georg forstjóri segi hann vera Nató-leyndarmál. Gaman verður, er hinn staffírugi forstjóri sníkir næst vopn. Viðbrögð norska hersins verða töluvert kuldalegri eftir allt sem Georg hefur opinberlega borið upp á hann. Það kostar glás að flýja úr einni lygi í aðra.
Lygamælir dugar ekki

Glöggur maður gaukaði að mér hugmynd í dag um, að fréttastofur festi lygamæli á pólitíkusa í viðtali. Vísir lygamælisins væri sýndur í einu horni á skjánum meðan þeir ryðja úr sér firrum og fölsunum. Ég efast um, að lygamælir dugi, þegar einbeittir siðblindingjar eru á skjánum. Vísir mælisins mundi ekki bifast hið minnsta, þótt Sigmundur Davíð segði álit sitt á öllum atriðum mótmælanna. Hann hefur fyrir löngu ákveðið að lifa í sínum eigin sýndarveruleika. Býr í gluggalausum helli umvafinn hrifningu meðreiðar-örvita. Hví skyldi hrokafulla drottningin í Undralandi viðurkenna veruleika þúsunda góðborgara á Austurvelli?
Heimskt andlit hrokans

Karl Garðarsson er allt í einu orðinn andlit hroka og heimsku stjórnvalda. Út um þúfur fór misheppnuð tilraun hans til að hlæja að mótmælendum. Hún sýndi firrtan þingmann, sem fattar ekki, hvers vegna fjöldi fólks varð ofsareiður. Sýndi innanbúðarmann í gluggalausum turni, þar sem heimskir þingmenn dansa af hrifningu kringum siðblindan forsætisráðherra. Er sagðist strax ná peningum af svokölluðum hrægömmum, en tekur löngu síðar skiptimynt af skattgreiðendum. Er stýrir ríkisstjórn, sem eingöngu hugsar um hagsmuni hinna ríkustu. Og sem gefur með hroka og dólgshætti skít í alþýðu manna. Vankaður Karl varð andlit hrokans.
Þú átt kvótann – ekki þeir

Stjórnarskráin segir skýrt, að þjóðin eigi auðlind hafsins. Kvótalögin segja líka: „Úthlutun veiðiheimilda samkvæmt lögum þessum myndar ekki eignarrétt eða óafturkallanlegt forræði einstakra aðila yfir veiðiheimildum.“ Kvótagreifar eiga því ekkert í óveiddum fiski, ekki baun. Sem handhafar aflaheimilda hafa þeir engin lögbundin atvinnuréttindi umfram þig. Fyrir hönd okkar borgaranna úthlutar ríkið kvótanum árlega. Næsta ár má úthluta honum á allt annan hátt eða hafa alveg annan og ólíkan hátt á veiðunum. Lagatæknar kvótagreifa hafa lagt hart að sér og munu leggja nótt við dag við að snúa út úr þessum sannleika.
Vont og það versnar

Ég hef enga trú á, að Íslendingar geti komið stjórnmálunum í lag. Jafnvel þótt Fylkisflokkurinn hafi rækilega bent á muninn á skynsömum Noregi og útúrdópuðu Íslandi. Margir fávitar deyja úr elli, en það gerist hægt. Grunnur fáfræðinnar og liðshyggjurnar er breiður. Sjálfstæðisflokkurinn fer ekki niður fyrir 25% fylgi og Framsókn ekki niður fyrir 10% fylgi. Komist þeir í vanda með glæpina, kalla þeir bara Bjarta framtíð inn í meirihlutann. Ég sé ekki, að komið verði eðlilegri auðlindarentu á útgerð og stóriðju og auðlegðarskatti á ræningjana. Auðlindirnar verða áfram gagnslausar blóðmjólkaðri þjóð. Flýið, þið sem getið.
Snarbrengluð forgangsröð

Hálf þjóðin hefur það gott og mun áfram hafa það gott, hvað sem á dynur. Hálf þjóðin á í erfiðleikum. Þetta er að vísu slumpareikningur með stóru fráviki. Í síðari flokknum eru margir, sem eiga varla til hnífs og skeiðar. Safna skuldum, fara í biðröð hjá hjálparstofnunum, neita sér um læknisþjónustu og lyf. Þarna eru gamlingjar og öryrkjar, einstæðar mæður og börn. Skrítnast er, að þarna er líka láglaunafólk, sem er á fullum launum í starfi, kennarar, sjúkraliðar og fleiri. Þessi hópur fátækra stækkar ört, en ríkisstjórnin gaukar samt tugum milljarða að kvótagreifum og öðrum auðgreifum. Forgangsröðin er snarbrengluð.
Siðmenningin er samevrópsk

Er enn og aftur að skoða fræga þætti Kenneth Clark á BBC um siðmenningu Evrópu frá upphafi miðalda til nútímans. Þættirnir sýna skýrt, að evrópsk siðmenning var og er samevrópsk, ekki brezk eða þýzk, frönsk eða íslenzk. Í einn pakka dregur Clark saman myndir, tóna, texta, heimspeki. Höfundar siðmenningar fóru hikstalaust yfir landamæri. Þegar hitnaði undir þeim í einu landi, fóru þeir bara annað. Nýir straumar fóru kruss og þvers um álfuna. Fyrst fyrir hundrað árum fóru valdhafar að reyna að loka landamærum. Fyndið, að enn reyna útnesja- og afdalakarlar á Íslandi að loka landinu og innrækta séríslenzka siðblindu.

(Civilisation – Complete BBC Series – Kenneth Clark – amazon.co.uk)
Eitt í gær – annað í dag

Bjarni Benediktsson segir ekki af sér frekar en Jóhanna Sigurðardóttir sagði af sér við sama fylgisleysi. Samt þarf að benda á, hvernig hann skiptir þvert um skoðun. Einn daginn stendur hann eins og Robespierre í þinginu og gargar: „Skilaðu lyklunum, Jóhanna“. Hinn daginn neitar hann að skila lyklunum. Þetta endurspeglar svo vel botnlaust ógeð siðblindunnar, sem einkennir fimmta klassa íslenzka pólitíkusa. Bjarni er svartur blettur á þjóðinni eins og raunar öll ríkisstjórn Sigmundar Davíðs. Þetta er samsafn frekar heimskra og mjög gráðugra siðblindingja. Á þeirra vegum er lygi og fals orðið að hornsteini stjórnmála.
Íslenzka Nixons-ferlið

Ferlið varð heimsfrægt í varnarstríði Nixons forseta í Watergate. Eftir hverja uppljóstrun féll hann frá fyrri lygi og bjó til aðra vægari. Þannig hrökklaðist hann milli lyga í meira en ár, úr einni lyginni í aðra. Við horfðum á svipað ferli hjá Hönnu Birnu Kristjánsdóttur. Það er þó flóknara, því hún skáldar alltaf nýjar sögur. Þannig eru margir pólitíkusar á Íslandi, hafa lygina að sínu helzta vopni. Verra er, að flestir embættismenn eru svona líka, ljúga út og suður. Sjáið til dæmis ríkislögreglustjóra og forstjóra landhelgisgæzlunnar. Flýja úr einni lyginni í aðra annan hvern dag. En er fyrirmunað að segja satt.
Ísland er ekki DoHop

Kjarninn reynir í fyrirsögn að telja þér trú um, að 82% Íslendinga hafi ferðast til útlanda árið 2014. Samt er langt í frá, að notendur DoHop samsvari þjóðinni almennt. Þetta er ekki sama mengi. Þótt notendur DoHop fari mikið til útlanda, segir það ekkert um Íslendinga almennt. Fyrirsögnin var bara þetta venjulega hugsunarleysi, sem í allt of miklum mæli einkennir fjölmiðla okkar. Ég hefði samt frekar búist við þessu í einhverjum öðrum fjölmiðli. En við þurfum alltaf að gæta okkar. Fullyrðingar í fjölmiðlum eru oft vafasamar og stundum rangar, ættaðar frá almannatenglum. Og því miður eru þær stundum viljandi falsaðar.
Jón Gnarr forseti

Get vel hugsað mér að kjósa Jón Gnarr sem forseta Íslands. Væri fráhvarf frá langvinnri hertöku pólitísks bófa. Jón Gnarr yrði viðurkenning heimskrar þjóðar á, að hún hafði rangt fyrir sér um Ólaf Ragnar. Jón Gnarr hafnar valdastreitu og fínimannsleik. Hann lendir ekki heldur í klóm Pútíns eða Xi Jinping, semsagt feilreiknar ekki. Hlaut yfirgnæfandi fylgi þeirra fáu, sem gátu ákveðið sig í skoðanakönnun Fréttablaðsins. Það er góðs viti. En kannski hringir drottinn allsherjar aftur í Ólaf Ragnar og biður hann bjarga þjóðinni enn einu sinni. Þá verður fjandinn laus og þjóðin fylgir frelsara sínum. Enn er langt til stefnu.
Sameinaðir bófar sækja fram

Sameinuð eru tvö valdamestu samtökin, útvegsmenn, öðru nafni kvótagreifar, og svo vinnslugreifar. Hafa stýrt flutningi fjármagns frá sjávarútvegi og þjóð til greifa. Kvótagreifar eiga tvo stjórnmálaflokka með húð og hári og hafa ítök í öðrum flokkum alþingis, nema pírötum. Með sameiningu kvóta- og vinnslugreifa næst meiri slagkraftur til að ná fram lagabreytingum. Þær felast í að vatna út ákvæði stjórnarskrár og kvótalaga um þjóðareign á auðlindinni. Greifarnir vilja fá hefðarrétt. Munu tefla fram Sigurði Líndal orðhenglafræðingi, sem vill ekki skilja orðið Þjóðareign. Nú má þjóðin vara sig, sameinaðir bófar sækja fram.
Engum er að treysta

Allt frá tíma Kosovo-stríðsins trúi ég engu, sem Nató fullyrðir. Því vantreysti ég sögum þess um brot rússneskra herflugvéla á lofthelgi landa í Austur-Evrópu. Pútín er að vísu til alls vís, en ég þarf traustari heimild en Nató. Mikilvægt er þó að vara sig á Pútín. Hann er geðbilaður heimsvaldasinni. Það þýðir líka, að auðvelt er að ljúga upp á hann. Og ég veit ekki um neinn, sem lýgur jafn grimmt og Nató. Raunar er vont, að ekki skuli vera til neinn aðili, sem hægt er að treysta. Við þekkjum það vonda ástand vel á Íslandi. Hér ljúga nærri allir pólitíkusar án þess að svitna á efri vör og embættismennirnir engu síður.
Ítrekað að snapa fæting

Vegagerðin er orðin undarleg stofnun undir stjórn Hreins Haraldssonar. Getur ekki haldið við helztu þjóðvegum landsins, sem eru að grotna niður. Gefur sér samt tíma og fé til að hanna þjóðveg yfir lítt snortin víðerni Sprengisands. Hyggst kasta milljörðum í upphleyptan veg um sandinn, jafnvel malbikaðan. Samt veit vegamálastjóri, að þetta er algerri andstöðu við vilja mikils fjölda. Hann kastar ítrekað blautri tusku í andlit okkar til þess eins að koma illu af stað. Hefur áður komið fram í ofstæki hans út af vegum um Gálgahraun og um Teigaskóg. Það er löstur á embættismanni að vera ítrekað að snapa fæting við almenning.
Ofstækismaður rassskelltur

Gott var, að Benedikt Erlingsson rassskellti Illuga Gunnarsson menningarbana á þingi Norðurlandaráðs í Stokkhólmi. Innantómir ofstækismenn í einkavinavæðingu halda sig geta mætt í fínimannsboð í útlandinu út á að vera ráðherrar í landi hinna heimsku kjósenda. Geti jafnvel fengið mállausan kortérsformann Framsóknar kosinn sem forseta Norðurlandaráðs án þess að það kosti neitt. Bara af því að röðin var komin að landi hinna heimsku. Íslenzkir pólitíkusar hafa ekki riðið feitum hesti frá útlandinu. Þar flissa menn enn út af Davíð Oddssyni, sem hélt sig vera séní. Hann hefur síðan hatað útlandið eins og sannur framsóknarmaður.
18. Egyptaland – Aswan – Abu Simbel

Risastyttur af Ramesses II framan við Abu Simbel

Abu Simbel

Hof Ramsesses II og Nefertari eru syðst í Egyptalandi, 230 km fyrir sunnan Aswan. Þau voru upphaflega höggvin í klett á 13. öld f.Kr. Þegar Aswan-stíflan var reist, voru hofin færð á þann stað, sem þau eru nú. Klettarnir voru sagaðir sundur, fluttir á nýja staðinn og settir þar saman.

Ramesses II lét reisa þessi hof til að frægja orrustu hans við Hittíta í Kadesh, sem raunar lauk ekki með sigri hans, heldur hálfgerðum ósigri eða pattstöðu.

Framan við hofin eru fjórar heimsfrægar risastyttur af Ramesses II, 20 metra háar. Framan við hof Nefertari eru líka fjórar styttur, 10 metra háar, af Ramesses og Nefertari.

Bak við stytturnar eru hofin höggvin í berg.

Inni í Abu Simbel

Við hverfum aftur til Aswan og tökum flugið til baka til Cairó. Notalegt er að taka fljótabát þessa leið niður Níl og teyga í sig landslagið beggja vegna fljótsins, sem gefur landinu líf.

Forhlið Abu Simbel hofsins
17. Egyptaland – Aswan – Philae

Philae hofið

Philae

Forhlað Philae hofsins

Þetta fræga musterissvæði á eyju í Níl var fært til, þegar Aswan stíflan var reist, og flutt til eyjarinnar Agilkia í nágrenninu. Þeim flutningi lauk 1970.

Musterið var helgað guðinum Osiris og varð mjög vinsælt upp úr 322 f.Kr., þegar Grikkir tóku völd í landinu. Í kjölfarið varð mikil uppbygging, svo að núverandi minjar eru einkum frá þessu gríska skeiði.

Næstu skref
16. Egyptaland – Aswan

Horft frá Old Cataract Hotel yfir Níl. Grafhýsi Aga Khan er efst handan árinnar

Horft frá Old Cataract Hotel yfir Níl

Aswan

Við tökum flug frá Luxor til Aswan.

Aswan er einkum þekkt fyrir stífluna miklu í Níl, reist 1960-1970 að tilhlutan Nassers forseta. Hún framleiðir rafmagn fyrir Egyptaland og jafnar flóðin í Níl, svo að þau margfalda ræktun án þess að skapa hættu á ofurflóði.

Í nágrenni stíflunnar eru minnisvarðar úr fortíðinni. Við heimsækjum Philae og síðan eitt frægasta hof Egyptalands, Abu Simbel.

Í borginni Aswan er hótelið Old Cataract Hotel á bökkum Nílar, frægt úr sögu eftir Agötu Christie. Andspænis hótelinu handan fljótsins er grafhýsi Aga Khan. Þangað kemur flugvél daglega frá Amsterdam með nýjar blómaskreytingar.

Næstu skref
15. Egyptaland – Luxor – Hof Hatshepsut

Útfararhof Hatsepsut

Hatsepsut útfararhof

Hof Hatshepsut

Skammt frá Dal konunganna er grafarhof Hatshepsut, hinnar herskáu prinsessu, sem varð einn merkasti faraó Egyptalands og einn sá langlífasti. Musterið er sérstætt í hönnun, byggt af Senenmut, elskhuga faraós, með langri súlnaröð í forgrunni. Musterið er óvenjuleg vel varðveitt og hefur þar að auki verið lagfært á síðustu áratugum.

Næstu skref

Litirnir sjást enn í útfararhofi Hatsepsut
14. Egyptaland – Luxor – Dalur konunganna

Gröf Tutankahmon í Dal konunganna

Grafir faraóa

Stigi upp að gröf Þutmosis III

Í rótum fjallanna norðan Ramesseum eru risavaxin gil, Dalur konunganna, þar sem fundizt hefur 63 grafir faraóa í neðanjarðarhvelfingum. F

rægust er gröf Tutankhamen með haug af fjársjóðum, sem grafarræningjar höfðu ekki komizt í.

Þótt lausir fjársjóðir séu týndir og tröllum gefnir, eru þessar grafir þaktar myndum og letri, sem segja sögu hinna látnu faraóa. Þær gefa innsýn í merkasta ríki heims á fimm alda tímabili frá 16. öld f.Kr. til 11. aldar f.Kr. Þetta var tímabil hinna miklu herkonunga Nýja ríkisins, sem öttu kappi við Hittíta og Assýringa um yfirráð miðausturlanda.

Næstu skref
13. Egyptaland – Luxor – Ramesseum

Ramesseum

Ramesseum

Handan fljótsins eru tveir skoðunarstaðir á láglendinu, Ramesseum og Memnon-risarnir.

Ramesseum er musteri Ramesses II, guðs á jörð í hans tíð, illa skemmt af flóðum í fljótinu. Mikið er þar í lágmyndum gert úr sigri hans á Hittítum við Kadesh 1285 f.Kr., þótt raunar hafi þar orðið þrátefli herjanna.

Ozymadias í Ramesseum

Memnon-risarnir eru tvær frístandandi styttur af sitjandi Amenhotep III frá 1350. Upphaflega var að baki þeirra risavaxið musteri Amhenhotep III á 35 hektörum, en lítið sést eftir af því. Stytturnar eru illa farnir af völdum flóða í fljótinu.

Colossi of Memnon

Næstu skref
12. Egyptaland – Luxor – Karnak

Forveggur Karnak musteris með röðum af svingsum fyrir framan

Karnak musteri

Í Karnak musterinu var hins vegar Amon-Ra einkum dýrkaður og það er sá hluti, sem er opinn ferðafólki. Mannvirkin er frá ýmsum tímum í sögu Egyptalands.

Hatsepsut einsteinungur í Karnak

Mest áberandi er skógur 134 hásúlna í 16 röðum. Framan við innganginn eru raðir svingsa eins og fyrir framan inngang Luxor musterisins. Í musterinu er hæsti einsteinungur heims, einsteinungur Hatshepsut kven-faraó.

Næstu skref

Hásúlnasalurinn í Karnak hofinu
11. Egyptaland – Luxor musteri

Luxor hofin séð frá Níl

Luxor musterin

Musteri var opnað hér í Þebu um 1400 f.Kr. Það er á bakka fljótsins og tengist musterinu í Karnak með braut svingsa, þar sem styttur af ljónum með mannshaus standa í röðum beggja vegna. Yzta anddyri muserisins stendur enn og síðan liggur leiðin undir súlnaröðum inn að risastyttu Ramses II. Í rústunum er hár einsteinungur úr graníti. Hér í þessu musteri var einkum faraó dýrkaður.

Næstu skref

Stytta af Ramses II faraó í hofinu í Luxor

Einsteinungur og Ramses II styttur framan við Luxor musterið
10. Egyptaland – Luxor

Níl rennur hér hjá Luxor, í baksýn fjöllin ofan við Dal konunganna

Luxor

Nílarbátar séð frá Winter Palace í Luxor

Við tökum flug frá Cairo til Luxor eða förum þangað með fljótabát.

Luxor er þar, sem áður var Þeba, sem lengi var höfuðborg Egyptalands. Að fornu var hún ein af þremur stóru borgunum í Egyptalandi. Henni hefur verið lýst sem heimsins stærsta safn undir beru lofti.

Musterishverfi Luxor og Karnak ná næstum saman hér á austurbakkanum. Og handan fljótsins á vesturbakka þess er Necropolis og síðan Dalur konunganna og Dalur drottninganna þar að baki.

Þeba hafði þá sérstöðu að vera borg guðsins Amon-Ra og á þann hátt trúarmiðstöð landsins allt fram að grískum tíma.

Nú á tímum gistir fína fólkið á Old Winter Palace Hotel, sem blasir við á fljótsbakkanum.

Næstu skref
9. Egyptaland – Memfis – Sakkara

Heb Sed hofið og Djoser stallapíramídinn í Sakkara

Sakkara

Annað svæði píramída er í Sakkara, 30 km sunnan við Cairo. Þar er stallapíramídi Djoser faraó, eldri en píramídarnir við Giza, raunar elzta þekkta mannvirki jarðar, reist fyrir rúmlega 4000 árum. Steinarnir í hleðslunni eru miklu smærri í stallapíramídanum en í píramídunum við Giza. Píramídanum fylgja ýmis musteri og önnur mannvirki á 15 hektara svæði.

Risalíkneski Ramses II í safninu í Memfis

Memfis

Að fornu var Sakkara grafarsvæði borgarinnar Memphis, sem er 20 km sunnan við Cairo. Memphis var höfuðborg nyrðri hluta Egyptalands fyrir sameiningu landsins og var síðan mikilvæg borg allt fram að grískum tíma.

Í Memfis er fornminjasafn, sem hefur að geyma risastóra styttu, 10 metra langa, af Ramses II faraó.

Næstu skref
Rökfræði fyrir jólasveina

Þessi innsýn í hugarheim formanns Fjármálaeftirlitsins varpar ljósi á brengluð fjármál: Eigendur Skeljungs, sem áttu Heddu ehf, seldu Höllu hlut í Heddu og síðan Skeljungi hlut í Heddu sem þeir greiddu með bréfum í Skeljungi; og bréfin í Skeljungi urðu því eign Heddu, en voru samt séreign eigenda Skeljungs, því átti Hedda eða Halla aldrei hlut í Skeljungi, en Hedda eða Halla fengu þó arð af sölunni, en hefðu eigendur Skeljungs greitt hlutinn í Heddu með beinhörðum peningum, varð hann séreign þeirra !! Það er von, að Bjarni Benediktsson hafi ráðið hrunverjann Höllu Sigrúnu Hjartardóttur sem formann fjármálaeftirlitsins.
Furðuleg gröf í Vísi

Lengi hef ég furðað mig á sumum gröfum í Vísi. Þau brjóta allar brýnustu reglur um grafagerð. Tímaás á alltaf að vera frá vinstri til hægri og magnás á að vera upp eftir magni. Tölur og lengd flata eiga að vera í samræmi. Graf í Vísi á miðvikudaginn um afbrotatíðni hafði tímaás frá hægri til vinstri. Skömmu áður birtist þar graf um fylgi flokka í könnunum. Hæð súlna var í engu samræmi við tölur. Um gröf gilda fræði, sem grafagerðarmenn læra í skólum. Hlutverk grafa er að varpa í sjónhendingu ljósi á mál, sem annars þarf að lesa í löngu máli. Villandi gröf fórna þessu hlutverki. Fjölmiðlum ber að hafa fagfólk í vinnu.
8. Egyptaland – Giza – Svingsinn

Svingsinn, píramídarnir í baksýn

Svingsinn

Svingsinn er 400 metrum suðaustan við Keops-píramídann, risavaxin, útgrafin stytta af ljóni í hvíldarstöðu með mannshöfuð. Ekki er vitað, hvaða hlutverki svingsinn þjónaði, en hann er frá sama tíma og píramídarnir og hefur sennilega þjónað við helgisiði, sem tengdust píramídunum.

Næstu skref
7. Egyptaland – Giza – píramídar

Keops píramídinn mikli

Píramídarnir

Píramídarnir við Giza eru þekktustu mannvirki heims, reistir fyrir rúmlega 3800 árum sem grafhýsi faraóa. Stærstur er Keops- eða Khufu-píramídinn, upphaflega 146,5 metrar, en rennislétta, yzta byrðið úr kalksteini er horfið. Það, sem nú sést, er burðarvirkið úr risavöxnum granítbjörgum.

Inni í píramídunum eru göng, sem liggja að grafhvelfingum. Ótal hugleiðingar hafa komið fram um annað og langsóttara hlutverk píramídanna, en engar þeirra hafa hlotið hljómgrunn til langs tíma.

Þrír stærstu píramídarnir eru kenndir við Keops/Khufu, Khafre og Menkaure. Einnig eru á svæðinu margir litlir píramídar, svo og bátaskýli með leifum af 43 metra líkflutningsbátum.

Öll þesi grafhýsi voru rænd öllu skrauti fyrir þúsundum ára, nema bátaskýlin, sem fundust ekki fyrr en eftir síðari heimsstyrjöldina.

Næstu skref

Píramídarnir séðir frá Mena House hóteli
6. Egyptaland – Cairo – moskurnar

Sultan Hassan moskan vinstra megin, Al-Rifai moskan hægra megin

Moskurnar

Muhamed Ali moskan efst á hæð Cairo-virkisins

Muhamed Ali moskan, Al-Rifai moskan og Sultan Hassan moskan eru þekktustu moskur miðborgarinnar. Tvær þær síðari eru samhliða undir Cairo-virkinu og sú fyrstnefnda er uppi í virkinu. Þannig að þægilegt er að skoða þær allar í einum pakka.

Muhamed Ali moskan frá 1830 er efst á hæð Cairo-virkisins og þess vegna sýnilegasta moska borgarinnar. Hönnuð af tyrkneskum arkitekt í tyrkneskum stíl. Sjálft Cairo-virkið var reist á vegum Saladíns 1176 til varnar gegn krossförum.

Al-Rifai moskan frá 1869 er greftrunarstaður egypzkra kónga, meðal annars þess síðasta, Farouk. (hægra megin)

Sultan Hassan moskan frá 1361 er merkust þessara moska, enda miklu eldri. Hún er ein stærsta moska heimsins og er í senn moska og madrassa, kennslustofnun. (vinstra megin)

Næstu skref
5. Egyptaland – Cairo – bazarinn

Bazarinn í Cairo

Khan el-Khalili bazarinn

Kryddsali á bazarnum í Cairo

Einn stærsti bazar heimsins á rætur í lok fjórtándu aldar og hefur verið í núverandi formi frá 1511 með beinum og hornréttum götum. Tvö af hliðum bazarsins, Bab al-Badistan og Bab al-Ghuri, eru frá þeim tíma. Bazarinn skiptir að venju í nokkur hverfi eftir vörutegundum. Kryddhverfið er sérstaklega spennandi.

Næstu skref
4. Egyptaland – Cairo – Tutankhamen

Frægustu gripir Þjóðminjasafnsins í Cairo tengjast gröf Tutankhamen faraós.

Næstu skref

Kista Tutankhamen faraó í Þjóðminjasafninu

Hásæti úr grafarhelli Tutankhamen

Stytta úr grafarhelli Tutankhamen
3. Egyptaland – Cairo – Þjóðminjasafnið

Miðja borgarinnar er Þjóðminjasafnið í hótelhverfinu við bakka Nílar. Þar er á einum stað mikill fjöldi af heimsfrægum þjóðminjum. Þar er öll þessi glæsta saga á einum stað í 120.000 gripum. Safnið hefur frá 1902 verið í núverandi höll við Tahir-torg.

Embættismannahjón, stytta í Þjóðminjaafninu

Djoser faraó, stytta í Þjóðminjasafninu

Næstu skref
2. Egyptaland – Cairo

Níl og miðborg Cairo

Höfuðborgin Cairo er stærsta borg miðausturlanda með sextán milljónir íbúa. Eins og títt er um heimsborgir þriðja heimsins er Cairo að springa af fólki, bílum og hávaða. Þar eru þó þrjár vinjar, sem ferðamenn sækjast eftir, Þjóðminjasafnið, bazarinn og moskurnar. Svo eru risastóru píramídarnir við Giza beinlínis í úthverfi borgarinnar.

Næstu skref